Νότης Μηταράκης

Βιογραφικά στοιχεία

Ο Νότης Μηταράκης γεννήθηκε στην Αθήνα το 1972. Ο πατέρας του κατάγεται από την Αλεξάνδρεια της Αιγύπτου και τη Χίο και η μητέρα του από τη Λαμία. Είναι παντρεμένος με την πανεπιστημιακό Μαρία Δουρίδα, με την οποία έχουν μια κόρη.
Σπούδασε διοίκηση επιχειρήσεων στον Αμερικανικό Κολλέγιο Ελλάδος και πραγματοποίησε μεταπτυχιακά στα Πανεπιστήμιο της Οξφόρδης και INSEAD. Επίσης είναι Εταίρος (Fellow) του Βρετανικού Ινστιτούτου Διοίκησης Επιχειρήσεων (CMI) και κάτοχος του διεθνούς τίτλου Πιστοποιημένου Οικονομικού Αναλυτή (CFA).
Ξεκίνησε την καριέρα του στο Λονδίνο το 1998 ως στέλεχος επενδύσεων με εξειδίκευση στις βιομηχανικές επενδύσεις στην Ανατολική Ευρώπη. Tο 2003 συνέχισε την καριέρα στη Fidelity International ως Οικονομικός Αναλυτής και μετέπειτα ως Διευθυντής Επενδυτικής Έρευνας, θέσεις για τις οποίες έχει δεxθεί κριτική.

Πολιτική δράση

Το 2010 ανέλαβε χρέη Αναπληρωτή Τομεάρχη Οικονομίας της Νέας Δημοκρατίας, υπό τον πρόεδρο του κόμματος και πρώην Πρωθυπουργού, Αντώνη Σαμαρά. Το 2011, εξελέγη Περιφερειακός Σύμβουλος Αττικής και ορίστηκε Τακτικό Μέλος της Πολιτικής Συνέλευσης του Ευρωπαϊκού Λαϊκού Κόμματος (EPP). Εξελέγη Βουλευτής Α’ Αθηνών στις εκλογές της 6ης Μαΐου 2012, εκλογές της 17ης Ιουνίου του ίδιου έτους. Στις 21 Ιουνίου 2012 ανέλαβε καθήκοντα Υφυπουργού Ανάπτυξης και Ανταγωνιστικότητας και στις 30 Νοεμβρίου του ιδίου έτους, με απόφαση του Πρωθυπουργού, ορίστηκε Πρόεδρος της Διυπουργικής Επιτροπής Εξωστρέφειας.
Την περίοδο 2012 - 2015, διετέλεσε Υφυπουργός Ανάπτυξης & Ανταγωνιστικότητας, αρμόδιος για θέματα Ιδιωτικών και Στρατηγικών Επενδύσεων, Συμπράξεων Δημοσίου & Ιδιωτικού Τομέα (ΣΔΙΤ), Εξαγωγών και Διεθνών Οικονομικών Σχέσεων. Παράλληλα ορίσθηκε Αναπληρωτής Διοικητής στα Συμβούλια Διοικητών της Παγκόσμιας Τράπεζας (World Bank), της Ευρωπαϊκής Τράπεζας Ανασυγκρότησης & Ανάπτυξης (EBRD) και Διοικητής στο Συμβούλιο Διοικητών της Τράπεζας Παρευξείνιας Συνεργασίας (BSTDB). Κατά τη διάρκεια της Ελληνικής Προεδρίας (Α΄ Εξάμηνο 2014), κατείχε τη θέση του Προέδρου του Συμβουλίου Υπουργών Εξωτερικού Εμπορίου της Ευρωπαϊκής Ένωσης.
Από το Μάρτιο του 2015 έως και τον Ιανουάριο του 2016 διετέλεσε Τομεάρχης Ναυτιλίας & Αιγαίου της Νέας Δημοκρατίας. Κατά τη διάρκεια της 16ης Κοινοβουλευτικής Περιόδου, αποτέλεσε μέλος της Επιτροπής Παραγωγής & Εμπορίου και μέλος της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου στη Βουλή των Ελλήνων.
Στις εκλογές του Ιανουαρίου και του Σεπτεμβρίου 2015, ο Νότης Μηταράκης εξελέγη Βουλευτής Χίου με τη Νέα Δημοκρατία με 4.942 ψήφους (από τους 12.133 στην περιφέρεια της Νέας Δημοκρατίας). Το Νοέμβριο του 2016, ο Νότης Μηταράκης ορίστηκε Αναπληρωτής Τομεάρχης της Νέας Δημοκρατίας, αρμόδιος για θέματα Κοινωνικής Ασφάλισης.
Το 2019 διετέλεσε Τακτικό Μέλος της Κοινοβουλευτικής Συνέλευσης του Συμβουλίου της Ευρώπης (PACE).
Τον Ιούλιο του 2019 εκλέχθηκε ξανά βουλευτής Χίου με το κόμμα της Νέας Δημοκρατίας και ορίστηκε υφυπουργός Εργασίας και Κοινωνικών Υποθέσεων, με αρμοδιότητα τα ζητήματα της Κοινωνικής Ασφάλισης.

Διακρίσεις

Βραβεύτηκε το 2005 ως καλύτερος αναλυτής στον τομέα του Λιανικού Εμπορίου στην Ευρώπη (Thomson Extel Survey).  
Έχει τιμηθεί με τον Ανώτατο Ταξιάρχη (Σταυρός Α΄ Τάξεως) Τάγματος Αποστόλου & Ευαγγελιστή Μάρκου από Πατριαρχείο Αλεξανδρείας & Πάσης Αφρικής.

Κριτική

Σύμφωνα με το Tvxs ο Μηταράκης ήταν ένα από τα στελέχη της Νέας Δημοκρατίας που επί κυβέρνησης Σαμαρά είχαν ζητήσει από τη Γενική Γραμματεία Εσόδων την τοποθέτηση γνωστών τους σε κρατικές θέσεις.
Κριτική επίσης έχει δεχθεί και για τη θητεία του ως Υφυπουργός Ανάπτυξης.